Acțiune introdusă la 28 aprilie 2021 – Bulgaria/Comisia
(Cauza T-235/21)
Limba de procedură: bulgara
Părțile
Reclamantă: Republica Bulgaria (reprezentanți: Ts. Mitova și L. Zaharieva)
Pârâtă: Comisia Europeană
Concluziile
Reclamanta solicită Tribunalului:
anularea Deciziei de punere în aplicare (UE) 2021/261 a Comisiei din 17 februarie 2021 de excludere de la finanțarea de către Uniunea Europeană a anumitor cheltuieli efectuate de statele membre în cadrul Fondului european de garantare agricolă (FEGA) și al Fondului european agricol pentru dezvoltare rurală (FEADR)1, în partea referitoare la postul bugetar 6200, întrucât a exclus de la finanțarea din partea Uniunii Europene privind FEGA cheltuielile Republicii Bulgaria în cuantum de 7 656 848,97 euro, și
obligarea Comisiei Europene la plata cheltuielilor de judecată.
Motivele și principalele argumente
În susținerea acțiunii, reclamanta invocă cinci motive.
Primul motiv, întemeiat pe încălcarea articolului 52 din Regulamentul nr. 1306/20132 coroborat cu articolul 34 din Regulamentul nr. 908/20143 și cu Orientările privind calcularea corecțiilor financiare din 20154, a dreptului la apărare, precum și a principiilor cooperării loiale și bunei administrări, din cauza unei modificări a temeiului juridic în ceea ce privește procedura de verificare de conformitate în temeiul căreia cheltuielile care fac obiectul deciziei în litigiu au fost excluse de la finanțarea din partea Uniunii.
Al doilea motiv, întemeiat pe încălcarea articolului 296 TFUE din cauza contradicției și a insuficienței motivelor Deciziei 2021/261.
Al treilea motiv, întemeiat pe încălcarea articolului 54 alineatul (5) litera (a) coroborat cu articolul 54 alineatul (1) din Regulamentul nr. 1306/2013 din cauza unei interpretări eronate a Comisiei Europene potrivit căreia, în speță, termenul de 18 luni, prevăzut la articolul 54 alineatul (1) din Regulamentul nr. 1306/2013, a început să curgă de la „primi[rea de către] agenția de plăți” a rapoartelor finale ale OLAF.
Al patrulea motiv, întemeiat pe încălcarea articolului 54 alineatul (5) litera (c) coroborat cu articolul 54 alineatul (1) din Regulamentul nr. 1306/2013, a articolului 325 TFUE și a principiilor securității și autonomiei procedurale din cauza concluziei lipsite de temei și eronate a Comisiei Europene potrivit căreia organismul plătitor nu a acționat cu diligența necesară pentru a stabili sumele în litigiu și a dat dovadă de neglijență prin neinițierea unei proceduri administrative de recuperare în termenul prevăzut la articolul 54 alineatul (1) din Regulamentul nr. 1306/2013.
Al cincilea motiv, întemeiat pe faptul că suma stabilită în decizia în litigiu privind cheltuielile excluse de la finanțarea de către Uniunea Europeană nu respectă normele articolului 54 din Regulamentul nr. 1306/2013 și încalcă principiul proporționalității.
____________
1 JO 2021, L 59, p. 10.
2 Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (JO 2013, L 347, p. 549).
3 Regulamentul de punere în aplicare (UE) nr. 908/2014 al Comisiei din 6 august 2014 de stabilire a normelor de aplicare a Regulamentului (UE) nr. 1306/2013 al Parlamentului European și al Consiliului în ceea ce privește agențiile de plăți și alte organisme, gestiunea financiară, verificarea conturilor, normele referitoare la controale, valorile mobiliare și transparența (JO 2014, L 255, p. 59).
4 C(2015) 3675 final.